五老峰
作者：李綱
朝代：宋

paragraphs: 五峰秀出如五老，鬚髪蒼然長美好。
問之不肯道姓字，儼若子房從四皓。
商山採芝亦已久，漢庭辟穀何其早。
優游相與定儲皇，攜手江湖共幽討。
化爲峰石寄山巔，下視塵寰真電掃。
衣冠想像猶偉然，容貌至今初不槁。
祗應明月見當時，間有白雲來問道。
逝將築室近峰前，歲晚相依得相保。